**Poziv za prijavu na 12. Međunarodni Studentski Filozofski Simpozij „Filozofija u svakodnevnom životu“**

Udruga studenata filozofije Hrvatskih studija Sveučilišta u Zagrebu „Scopus“ poziva vas da se prijavite za sudjelovanje na 12. Međunarodnom Studentskom Filozofskom Simpoziju pod nazivom „Filozofija u svakodnevnom životu“. Simpozij će se održati 9. i 10. travnja 2015. godine na Hrvatskim studijima Sveučilišta u Zagrebu, Borongajska 83d.

Nerijetko se događa da osobe izvan filozofske dicipline ne razumiju ulogu filozofije u današnjem kontekstu. Filozofija je kroz povijest kategorizirana kao „nepotrebna“, „suvišna“ i „komplicirana“ te je njen značaj umanjivan. No, osobe koje se bave filozofijom tvrde da to nije istina i da filozofija pridonosi svakodnevnom životu u različitim disciplinama, počevši od etike i znanosti, pa sve do politike. Tema ovogodišnjeg simpozija je orijentirana na procjenu korisnosti filozofije u svakodnevnim temama. Tema je otvorena svim filozofskim smjerovima i disciplinama te kao takva otvara niz mogućnosti za izlagače.

Prijedlozi tema za izlaganje: pravednost demokratskih sustava, primjenjivost moralnih teorija, uloga kritičkog mišljenja u odgoju pojedinaca, filozofija u svakodnevnom razgovoru i argumentacijske pogreške sugovornika, logika u svakodnevnoj primjeni, popularna filozofija, opravdavanje postojanja ili nepostojanja nevidljivih entiteta, korisni i štetni utjecaji filozofije, filozofija uma i mentalne bolesti (poteškoće), kognitivna znanost i utjecaj marketinga na ljudske odluke, digitalizacija i ljudska autonomija, moderna fizika i svakodnevna slika svijeta, politička filozofija i ekonomski sustavi, etika i prava pacijenata, raspodjela zdravstvenih dobara, etika klimatskih promjena i klimatskog inženjeringa. Teme služe kao orijentir a studenti se ohrabruju da prijave svoju vlastitu temu izvan predloženih stavki.

**Prijava**

Na simpozij se mogu prijaviti studenti preddiplomskog i diplomskog studija, kao i studenti postdiplomskog studija filozofije. Službeni jezici simpozija su hrvatski i engleski. Izlagači će imati na raspolaganju 20 minuta za izlaganje te 10 minuta za raspravu. Izlaganje se može održati grupno ili samostalno. Svim izlagačima osiguran je ručak, a onim s prebivalištem izvan Zagreba i smještaj za trajanja konferencije. Udruga ne pokriva troškove putovanja.

Za prijavu je potrebno napisati sažetak od 300 – 500 riječi u kojemu se objašnjava glavna teza izlaganja, te ispuniti obrazac (<http://bit.ly/1F2AUDW>). Ove dvije stavke je potrebno poslati na e-mail hs.scopus@gmail.com najkasnije do 5. ožujka 2015. godine. Primljeni izlagači će biti obaviješteni e-mailom najkasnije do 10. ožujka 2015. godine. Za sva pitanja, prijedloge i komentare se možete obratiti na navedeni e-mail.

**Važni datumi**

Početak prijava: 4. veljače 2015.

Kraj prijava: 5. ožujka 2015.

Obavijest o primljenim izlagačima: 10. ožujka 2015.

Simpozij: 9. i 10. travnja 2015.